text: Eftersøgning af sejler er indstillet
  12 maj 2011 kl. 06.14
  Myndighederne opgav i nat at finde en forsvundet 76-årig mand, hvis båd blev fundet drivende tom i farvandet ved Endelave i går.
  Redningshelikoptere og skibe ledte i nat forgæves efter den 76-årige, der er en meget rutineret sejler. Eftersøgningen blev indstillet kl. 03.30.
  Søredningsfolkene arbejdede ifølge SOK i 13 timer og 11 minutter på at finde den 76-årige, som normalt bor i sin båd i havnen i Horsens.
  Politiet og Søværnets Oprerative Kommando vurderer, at manden er faldet ud af sin båd, der blev fundet drivende med flere sejl sat.
  - Der er tale om en meget rutineret sejler, der var i god fysisk form. Han kan være blevet ramt af en svingende bom og er faldet overbord, siger vagtchef Frits Lund hos Sydøstjyllands Politi til TV SYD.
  